**Službene novine Federacije BiH, broj 104/18**

Na osnovu člana 10. stav (3) Zakona o klasifikaciji djelatnosti u Federaciji Bosne i Hercegovine ("Službene novine Federacije BiH", br. 64/07 i 80/11), direktor Federalnog zavoda za statistiku donosi

**PRAVILNIK**  
  
  
**O KORIŠTENJU PODATAKA REGISTRA POSLOVNIH SUBJEKATA**

**Član 1.**  
**(Predmet pravilnika)**

Ovim pravilnikom uređuju se uslovi i način korištenja podataka Registra poslovnih subjekata (u daljem tekstu: Registar), vrsta i obim podataka koji se mogu davati, korisnici kojima su podaci dostupni, njihova prava i obaveze te način povezivanja i razmjene podataka sa imaocima drugih administrativnih registara.

**Član 2.**  
**(Dostupnost podataka Registra)**

Podaci koji se vode u Registru dostupni su Federalnom zavodu za statistiku (u daljem tekstu: Zavodu) i Poreznoj upravi Federacije Bosne i Hercegovine, kao i poslovnim subjektima čiji su podaci uneseni u Registar i na koje se ovi podaci odnose.

**Član 3.**  
**(Dostupnost i način ustupanja općih podataka Registra)**

(1) Opći podaci iz Registra u obliku adresara ili agregirani dostupni su:  
  
a) organima zakonodavne, izvršne i sudske vlasti Bosne i Hercegovine, Federacije Bosne i Hercegovine, kantona, gradova i općina,  
  
b) organima uprave i drugim institucijama Bosne i Hercegovine, Federacije Bosne i Hercegovine, kantona, gradova i općina,  
  
c) bankama, privrednim i obrtničkim komorama,  
  
d) međunarodnim institucijama.  
  
(2) Podaci iz Registra se dobivaju na pisani zahtjev ili zaključenjem ugovora o razmjeni podataka.  
  
(3) Svi ostali korisnici koji nisu navedeni u stavu (1) ovog člana mogu dobiti samo agregirane podatke iskazane po nekom od statističkih pokazatelja koji se vode u Registru, poštujući osnovni statistički princip zaštite podataka prikupljenih u statističke svrhe. Kod davanja podataka ovoj grupi korisnika iz podataka se ne smije vidjeti subjekt čiji su podaci uneseni u Registar, bez obzira ko je i u koje svrhe podnio zahtjev za njihovo davanje.  
  
(4) Poslovni subjekt svojim upisom u Registar daje Zavodu izričito i neopozivo pravo daljeg pojedinačnog korištenja i diseminacije općih podataka u statističke i druge svrhe.

**Član 4.**  
**(Opći podaci)**

Pod općim podacima podrazumijevaju se: identifikacioni broj, puni i skraćeni naziv poslovnog subjekta, adresni podaci (kanton, grad, općina, naseljeno mjesto, ulica i broj), djelatnost, zanimanje, oblik organizovanja, ime i prezime odgovornog lica i broj telefona. Svi ostali podaci koji se vode u Registru se daju samo kao agregirani, po nekom od statističkih pokazatelja.

**Član 5.**  
**(Agregirani podaci)**

(1) Agregirani podaci iz Registra su dostupni pravnim i fizičkim licima u zemlji i inostranstvu. Ovi podaci se obrađuju na poseban zahtjev podnesen Zavodu ili su objavljeni u publikacijama koje izdaje Zavod.  
  
(2) Podaci koji se agregiraju i iskazuju tabelarno ili na neki drugi način obrađuju na zahtjev korisnika podataka izdaju se korisniku podataka uz naknadu utvrđenu odgovarajućim aktom Zavoda kojim se ova materija reguliše.  
  
(3) Za podatke date na upotrebu uz naknadu Zavod izdaje račun.

**Član 6.**  
**(Upotreba ustupljenih podataka)**

Podatke obrađene po zahtjevu u obliku adresara, agregirane ili na neki drugi način iskazane, korisnik može upotrebljavati samo u vlastite svrhe navedene u zahtjevu, odnosno ugovoru o razmjeni podataka i ne može ih publikovati.

**Član 7.**  
**(Oblici ustupanja podataka)**

Podaci koji se daju iz Registra mogu biti ispisani na papiru, prenosivom mediju za pohranu podataka, putem interneta ili na neki drugi unaprijed dogovoren način.

**Član 8.**  
**(Dopunjavanje podataka)**

Podaci u Registru se mogu dopunjavati podacima iz djelokruga rada Zavoda, kao i povezivanjem sa podacima iz registara drugih organa i institucija javne uprave. Na ovakav način dobijene podatke Zavod će koristiti samo u statističke svrhe i publikovati ih u agregiranom obliku.

**Član 9.**  
**(Ugovor o dopunjavanju podataka)**

Za dopunjavanje podataka iz člana 8. ovog pravilnika sačinjava se ugovor u kome se definišu prava i obaveze ugovornih strana, obim i periodika razmjene podataka, kao i način međusobne komunikacije.

**Član 10.**  
**(Korištenje razmijenjenih podataka)**

Podatke koje razmjenjuju organi i institucije nadležni za vođenje registara mogu koristiti za vlastite potrebe u djelokrugu svog poslovanja i ne mogu ih prodavati ili poklanjati trećim licima, ni u kakvom obliku: pisanom, u vidu adresara, na prenosivom mediju za pohranu podataka ili stavljanjem na internet.

**Član 11.**  
**(Postupanje Službi Zavoda)**

(1) Službe Zavoda sa sjedištem u kantonima mogu davati podatke iz Registra kojima oni raspolažu.  
  
(2) Postupak davanja podataka iz stava (1) ovog člana vrši se u skladu sa ovim pravilnikom.

**Član 12.**  
**(Prestanak važenja)**

Danom stupanja na snagu ovog pravilnika prestaje da važi Pravilnik o korištenju podataka Registra poslovnih subjekata ("Službene novine Federacije BiH", broj 10/04).

**Član 13.**  
**(Stupanje na snagu)**

Ovaj pravilnik stupa na snagu osmog dana od dana objavljivanja u "Službenim novinama Federacije BiH".

Broj 01-02-1381/18  
25. decembra 2018. godine  
Sarajevo

Direktor  
Doc. dr. **Emir Kremić**, s. r.